Континенти на Земята

Африка е вторият по големина и по население континент в света. На север Африка се отделя от Европа чрез Средиземно море, границата с Азия е Суецкият канал. На изток се намира Индийският океан, а на запад – Атлантическият океан. Бреговата линия на континента е слабо разчленена и е дълга 26 000 км. Най-високата планина е Килиманджаро с връх Ухуру – 5895 м. Сахара е най-голямата пустиня в Африка и на Земята. На африканския континент е най-дългата река на планетата – Нил (6671 км). От двете страни на екватора ca разположени екваториален, субекваториален, тропичен, субтропичен климатичен пояс. Това предразполага за образуването на екваториални гори, савани, полупустини и пустини. Африка е богата на природни ресурси. Нейното население е около 1.3 млрд. души. Най-населената държава е Нигерия (210 млн. души).

Южна Америка е на четвърто място по площ и на пето по население сред континентите. На северозапад граничи със Северна Америка посредством Панамския провлак, на север – с Карибско море, на запад – с Тихия океан, и на изток – с Атлантическия океан. Най-високата планина е Анди с връх Аконкагуа – 6960 м. В Южна Америка тече най-пълноводната река на планетата – Амазонка, тук се намират най-сухото място на Земята – пустинята Атакама, и най-обширната низина – Амазонската, в която растат обширни екваториални гори. Климатичните пояси в Южна Америка са: екваториален, субекваториален, тропичен, субтропичен и умерен. Населението на Южна Америка е около 425 млн. души. Страната с най-многобройно население е Бразилия (210 млн. души).

Северна Америка е третият по големина и четвъртият по население континент в света. На север граничи със Северния ледовит океан, на изток – с Атлантическия океан, на юг – с Карибско море и Южна Америка, и на запад – с Тихия океан. Бреговата линия на Северна Америка е силно разчленена, с много острови и полуострови. Най-високата планина е Кордилери с връх Денали – 6194 м. На континента е разположена най-дългата речна система в света – р. Мисисипи и нейният приток Мисури. Най-големите запаси на прясна вода са в района на Великите американски езера. Климатът е от полярен на север до субекваториален на юг. В икономическо отношение САЩ е най-развитата държава в света. Населението на Северна Америка е около 590 млн. души. Страната с най-многобройно население е САЩ (330 млн. души).

Азия е най-големият и най-населеният континент на Земята. На север граничи със Северния ледовит океан, на изток – с Тихия океан, на юг – с Индийския океан, и на запад – с Европа, Индийския океан и Африка посредством Суецкия канал. В Азия се намират: най-голямото по площ езеро в света (Каспийско море); най-дълбокото езеро в света и най-големият природен резервоар на прясна вода (Байкал); най-високата планина в света Хималаи с връх Еверест – 8848 м; най-ниската точка в света Мъртво море -430 м. По крайбрежието му са разположени едни от най-големите полуострови в света – Арабски, Индостан, Индокитай. Най-дългата река на континента е Яндзъ (6300 км). В Азия са разположени всички климатични пояси, което е предпоставка за наличие на разнообразна флора и фауна. Населението на континента е около 4,5 млрд. души, като двете най-населени държави са Китай (1.4 млрд. души) и Индия (1.35 млрд. души).

Европа е шестият по площ и третият по население континент в света. Той граничи с Атлантическия океан на запад, Северния ледовит океан на север, Средиземно море на юг и Азия на изток и югоизток. Европа е най-силно разчлененият континент в света – има много малки острови и полуострови. Най-високата планина е Кавказ с връх Елбрус – 5642 м. Най-дългата река на континента е Волга (3530 км). Голяма част от Европа е с умерен климат. Другите климатични пояси са субтропичен на юг и субполярен и полярен на север. Населението на Европа е около 750 млн. души. Държавата с най-голям брой население е Русия (145 млн. души).

Австралия е най-малкият континент на Земята и включва само една държава – Австралийски съюз. На север Австралия се отделя от Азия чрез Тиморско и Арафурско море, на юг и запад граничи с Индийския океан, а на изток – с Тихия океан. Най-високата планина е Австралийските Алпи с връх Косцюшко – 2228 м. Климатът в северна Австралия е субекваториален, с дъждовен и сух сезон, в централната част е тропичен, а на юг е субтропичен. На континента има много пустини, които са разположени в западната и централната част. Най-дългата река на континента е Мъри (2508 км). Населението на Австралия е около 25 млн. души.

Антарктида е пети по големина континент в света, в който няма постоянно живеещо население. Ограден е от всички страни от Южния океан. Около 98% от територията му е покрита с лед. Това е континентът с най-ниски средни температури, най-ниски валежи, най-силни ветрове и най-голяма средна надморска височина. На континента е измерена най-ниската температура на Земята (-89,2°C). Флората и фауната са с много малък брой представители, които са се приспособили към студа. Континентът обгражда Южния полюс на Земята.